nibzard/narodne-novine-full-text-markdown huggingface dataset:
### NN 29/2018 (28.3.2018.), Pravilnik o izmjeni Pravilnika o utvrđivanju sastava sirovog mlijeka

MINISTARSTVO POLJOPRIVREDE

596

Na temelju članka 8. stavka 2. i članka 57. stavka 7. Zakona o poljoprivredi (»Narodne novine« broj 30/15), ministar poljoprivrede donosi

PRAVILNIK

O IZMJENI PRAVILNIKA O UTVRĐIVANJU SASTAVA SIROVOG MLIJEKA

Članak 1.

U Pravilniku o utvrđivanju sastava sirovog mlijeka (»Narodne novine«, broj 27/17) u članku 21. riječi: »1. travnja 2018. godine« zamjenjuju se riječima: »1. travnja 2019. godine«.

Članak 2.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-02/18-01/31

Urbroj: 525-07/1743-18-2

Zagreb, 14. ožujka 2018.

Ministar poljoprivrede
 Tomislav Tolušić, dipl. iur., v. r.
### NN 29/2018 (28.3.2018.), Pravilnik o dopuni Pravilnika o Upisniku znanstvenih organizacija i Upisniku visokih učilišta

Ministarstvo znanosti i obrazovanja

597

Na temelju članka 23. stavka 7. i članka 51. stavka 6. Zakona o znanstvenoj djelatnosti i visokom obrazovanju (»Narodne novine«, broj 123/03, 105/04, 174/04, 2/07 – Odluka USRH, 46/07, 45/09, 63/11, 94/11, 139/13, 101/14 – Odluka i Rješenje USRH, 60/15 – Odluka USRH i 131/17), ministrica znanosti i obrazovanja donosi

PRAVILNIK

O DOPUNI PRAVILNIKA O UPISNIKU ZNANSTVENIH ORGANIZACIJA I UPISNIKU VISOKIH UČILIŠTA

Članak 1.

U Pravilniku o Upisniku znanstvenih organizacija i Upisniku visokih učilišta (»Narodne novine« broj: 72/04 i 80/04), u članku 8. iza stavka 1. dodaje se novi stavak 2. koji glasi:

»Za ustanove u postupku inicijalne akreditacije za obavljanje djelatnosti visokog obrazovanja, upis u Upisnik obavlja se na temelju suglasnosti Ministarstva za osnivanje visokog učilišta i vrijedi do završetka postupka inicijalne akreditacije, a odnosi se isključivo na izvedbu studijskog programa koji ima dopusnicu i koji se izvodi temeljem ugovora s već postojećim visokim učilištem.«

Dosadašnji stavci 2. i 3. postaju stavci 3. i 4.

Članak 2.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/18-01/00013

Urbroj: 533-08-18-0001

Zagreb, 20. ožujka 2018.

Ministrica
 prof. dr. sc. Blaženka Divjak, v. r.
### NN 29/2018 (28.3.2018.), Rješenje Zavoda za unapređivanje zaštite na radu klasa: UP/I-115-01/16-01/24, urbroj: 425-02/2-18-5 od 22. ožujka 2018.

Zavod za unapređivanje zaštite na radu

599

Na zahtjev MEĐIMURSKE HIDROGRADNJE d.o.o. iz Savske Vesi, Radnička 1b, 40000 Čakovec, OIB: 82357842271, a na temelju članka 83. stavka 4. točka 9. Zakona o zaštiti na radu (»Narodne novine«, br. 71/14. i 118/14.), Zavod za unapređivanje zaštite na radu donosi

RJEŠENJE

I.

Prestaje ovlaštenje društvu MEĐIMURSKA HIDROGRADNJA d.o.o. iz Savske Vesi, Radnička 1b, 40000 Čakovec, OIB: 82357842271, za obavljanje sljedećih poslova zaštite na radu:

1. obavljanje poslova zaštite na radu kod poslodavca

2. osposobljavanje za zaštitu na radu (osposobljavanja radnika za rad na siguran način te osposobljavanje poslodavca, ovlaštenika i povjerenika radnika za zaštitu na radu).

II.

Ovim Rješenjem stavlja se izvan snage Rješenje Zavoda za unapređivanje zaštite na radu klasa: UP/I-115-01/16-01/24, urbroj: 425-02/2-16-2 od 5. listopada 2016. godine.

III.

Ovo Rješenje objavit će se u »Narodnim novinama«.

Klasa: UP/I-115-01/16-01/24

Urbroj: 425-02/2-18-5

Zagreb, 22. ožujka 2018.

Ravnatelj
 Vitomir Begović, v. r.
### NN 29/2018 (28.3.2018.), Rješenje o dodjeli naziva »Referentni centar Ministarstva zdravstva za melanom« Klinici za kožne i spolne bolesti Kliničkog bolničkog centra »Sestre milosrdnice«, Zagreb

Ministarstvo zdravstva

598

Ministar zdravstva na temelju članka 112. stavka 2. Zakona o zdravstvenoj zaštiti (»Narodne novine« broj 150/08, 71/10, 139/10, 22/11, 84/11, 12/12, 35/12, 70/12, 82/13, 159/13, 22/14, 154/14, 70/16 i 131/17) na prijedlog Nacionalnog zdravstvenog vijeća Ministarstva zdravlja te na temelju odredbe članka 96. stavka 1. Zakona o općem upravnom postupku (»Narodne novine« broj 47/09), donosi

RJEŠENJE

1. Klinici za kožne i spolne bolesti Kliničkog bolničkog centra »Sestre milosrdnice«, Zagreb, verificira se i dodjeljuje naziv »Referentni centar Ministarstva zdravstva za melanom« na vrijeme od pet godina.

2. Klinika za kožne i spolne bolesti Kliničkog bolničkog centra »Sestre milosrdnice«, Zagreb, dužna je do isteka pet godina od donošenja rješenja o dodjeli odnosno obnovi naziva podnijeti zahtjev za obnovu naziva »Referentni centar Ministarstva zdravstva za melanom«.

3. »Referentni centar Ministarstva zdravstva za melanom« Klinike za kožne i spolne bolesti Kliničkog bolničkog centra »Sestre milosrdnice«, Zagreb, obvezan je dostaviti izvješće o radu za protekle tri godine i plan rada za iduće dvogodišnje razdoblje najkasnije 60 dana nakon isteka tri godine, od dana donošenja ovog rješenja.

Klasa: UP/I-510-01/17-01/25
 Urbroj: 534-03-2-2/7-18-15
 Zagreb, 16. ožujka 2018.

Ministar
 prof. dr. sc. Milan Kujundžić, dr. med., v. r.
### NN 30/2018 (30.3.2018.), Odluka o razrješenju zamjenice općinskog državnog odvjetnika u Općinskom državnom odvjetništvu u Novom Zagrebu

DRŽAVNOODVJETNIČKO VIJEĆE

621

ODLUKA

Državnoodvjetničko vijeće na temelju članka 152. u svezi s člankom 113. stavkom 1. točka 1. i stavkom 2. Zakona o državnom odvjetništvu (»Narodne novine«, broj 76/09, 153/09, 116/10, 145/10, 57/11, 130/11, 72/13, 148/13, 33/15 i 82/15) odlučujući o zahtjevu za razrješenje JASMINKE BATINIĆ, na 57. sjednici održanoj 12. i 13. ožujka 2018.,

odlučilo je

JASMINKA BATINIĆ, razrješava se dužnosti zamjenice općinskog državnog odvjetnika u Općinskom državnom odvjetništvu u Novom Zagrebu, s danom 6. travnja 2018.

Broj: DOVO-8/2018-3

Zagreb, 12. ožujka 2018.

Predsjednik
 Državnoodvjetničkog vijeća
 Dražen Jelenić, v. r.
### NN 30/2018 (30.3.2018.), Odluka o imenovanju zamjenica Glavnog državnog odvjetnika Republike Hrvatske u Državnom odvjetništvu Republike Hrvatske

Državnoodvjetničko vijeće

620

ODLUKA

Državnoodvjetničko vijeće na temelju članka 152. Zakona o državnom odvjetništvu (»Narodne novine«, broj 76/09, 153/09, 116/10, 145/10, 57/11, 130/11, 72/13, 148/13, 33/15 i 82/15) na 57. sjednici Vijeća održanoj 12. i 13. ožujka 2018.,

odlučilo je

I. Za zamjenice Glavnog državnog odvjetnika Republike Hrvatske u Državnom odvjetništvu Republike Hrvatske imenuju se:

SANI LJUBIČIĆ, županijska državna odvjetnica u Županijskom državnom odvjetništvu u Zagrebu, i

KSENIJA PAVIĆ, županijska državna odvjetnica u Županijskom državnom odvjetništvu u Bjelovaru.

II. Imenovane zamjenice dužne su stupiti na dužnost najkasnije u roku od šest mjeseci od dana imenovanja.

Broj: DOVO-6/2018-27

Zagreb, 13. ožujka 2018.

Predsjednik
 Državnoodvjetničkog vijeća
 Dražen Jelenić, v. r.
### NN 30/2018 (30.3.2018.), Odluka o tablici o prosječnim potrebama maloljetnog djeteta

MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU

612

Na temelju članka 314. stavka 4. Obiteljskog zakona (»Narodne novine«, broj 103/15) ministrica za demografiju, obitelj, mlade i socijalnu politiku, donosi

ODLUKU

O TABLICI O PROSJEČNIM POTREBAMA MALOLJETNOG DJETETA

I.

Ovom Odlukom se određuju iznosi uzdržavanja prema prosječnim potrebama maloljetnog djeteta u skladu s dobi djeteta, prihodima roditelja obveznika uzdržavanja prema platnim razredima i prosječnim troškovima života u Republici Hrvatskoj.

II.

(1) Iznosi uzdržavanja se određuju za svako dijete prema sljedećoj tablici:

|  |  |  |  |  |
| --- | --- | --- | --- | --- |
| Platni razredi prihoda obveznika uzdržavanja | Mjesečni iznosi uzdržavanja prema dobi djeteta | | | Zajamčeni preostali dio prihoda |
| 0 – 6 g. | 7 – 12 g. | 13 – 18 g. |
| 1 | 2 | | | 3 |
| do 2.500 | 1.017 | 1.197 | 1.317 | 800 |
| 2.501 – 3.500 | 1.017 | 1.197 | 1.317 | 1.000 |
| 3.501 – 4.500 | 1.017 | 1.197 | 1.317 | 1.350 |
| 4.501 – 5.500 | 1.070 | 1.259 | 1.385 | 1.700 |
| 5.501 – 6.500 | 1.190 | 1.392 | 1.525 | 2.050 |
| 6.501 – 7.500 | 1.310 | 1.524 | 1.666 | 2.400 |
| 7.501 – 8.500 | 1.430 | 1.657 | 1.806 | 2.750 |
| 8.501 – 9.500 | 1.550 | 1.789 | 1.947 | 3.100 |
| 9.501 – 10.500 | 1.680 | 1.933 | 2.101 | 3.450 |
| 10.501 – 11.500 | 1.810 | 2.077 | 2.254 | 3.800 |
| 11.501 – 13.000 | 1.960 | 2.245 | 2.454 | 4.200 |
| 13.001 – 14.500 | 2.131 | 2.436 | 2.639 | 4.700 |
| 14.501 – 16.000 | 2.300 | 2.628 | 2.844 | 5.200 |
| 16.001 – 18.000 | 2.525 | 2.884 | 3.121 | 5.800 |
| 18.001 – 20.000 | 2.775 | 3.169 | 3.429 | 6.500 |

\* Iznosi u tablici su izraženi u kunama

(2) Ukupan iznos uzdržavanja koji je dužan plaćati roditelj obveznik uzdržavanja može se odrediti u ukupnom mjesečnom iznosu koji omogućava da obvezniku uzdržavanja nakon namirenja obveze uzdržavanja preostane iznos prihoda najmanje u visini zajamčenog preostalog dijela prihoda propisanog u stupcu 3. Tablice iz stavka 1. ove točke.

(3) Ako ukupan mjesečni iznos uzdržavanja ne omogućava da obvezniku uzdržavanja nakon namirenja obveze uzdržavanja preostane iznos prihoda najmanje u visini zajamčenog preostalog dijela prihoda propisanog u stupcu 3. Tablice iz stavka 1. ove točke, prilikom izračuna ukupnog mjesečnog iznosa uzdržavanja primjenjuju se iznosi uzdržavanja određeni u prvom sljedećem nižem platnom razredu prihoda obveznika uzdržavanja.

III.

Ova Odluka stupa na snagu s 1. travnja 2018. godine.

Klasa: 552-07/18-02/36
 Urbroj: 519-04-2-2/1-18-3
 Zagreb, 23. travnja 2018.

Ministrica
 Nada Murganić, v. r.
### NN 30/2018 (30.3.2018.), Odluka o minimalnim novčanim iznosima potrebnim za mjesečno uzdržavanje djeteta

MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU

611

Na temelju članka 314. stavka 1. Obiteljskog zakona (»Narodne novine«, broj: 103/15) ministrica za demografiju, obitelj, mlade i socijalnu politiku, donosi

ODLUKU

O MINIMALNIM NOVČANIM IZNOSIMA POTREBNIM ZA MJESEČNO UZDRŽAVANJE DJETETA

Minimalni novčani iznosi koji predstavljaju minimum iznosa ukupnih materijalnih potreba za mjesečno uzdržavanje maloljetnog djeteta u Republici Hrvatskoj koje je dužan platiti roditelj koji ne stanuje s djetetom, određuju se u postotku od prosječne mjesečne isplaćene neto plaće po zaposlenome u pravnim osobama Republike Hrvatske, koja za razdoblje od siječnja do prosinca 2017. iznosi 5.985,00 kn, prema Priopćenju Državnog zavoda za statistiku broj: 9.1.1/12. od 28. veljače 2018., iznose:

– za dijete do 6 godina 17% prosječne plaće 1.017 kn,

– za dijete od 7 do 12 godina 20% prosječne plaće 1.197 kn,

– za dijete od 13 do 18 godina 22% prosječne plaće 1.317 kn.

Ova Odluka stupa na snagu s 1. travnja 2018. godine.

Klasa: 552-07/18-02/36
 Urbroj: 519-04-2-2/1-18-2
 Zagreb, 23. ožujka 2018.

Ministrica
 Nada Murganić, v. r.
### NN 30/2018 (30.3.2018.), Pravilnik o dopuni Pravilnika o vrsti šumarskih radova, minimalnim uvjetima za njihovo izvođenje te radovima koje šumoposjednici mogu izvoditi samostalno

MINISTARSTVO POLJOPRIVREDE

617

Na temelju članka 50. stavka 4. Zakona o šumama (»Narodne novine«, br. 140/05., 82/06., 129/08., 80/10., 124/10., 25/12., 68/12. Odluka i Rješenje Ustavnog suda Republike Hrvatske, 148/13. i 94/14.), ministar poljoprivrede donosi

PRAVILNIK

O DOPUNI PRAVILNIKA O VRSTI ŠUMARSKIH RADOVA, MINIMALNIM UVJETIMA ZA NJIHOVO IZVOĐENJE TE RADOVIMA KOJE ŠUMOPOSJEDNICI MOGU IZVODITI SAMOSTALNO

Članak 1.

U Pravilniku o vrsti šumarskih radova, minimalnim uvjetima za njihovo izvođenje te radovima koje šumoposjednici mogu izvoditi samostalno (»Narodne novine«, br. 16/15.) u članku 5. iza stavka 7. dodaje se stavak 8. koji glasi:

»(8) U izvanrednim okolnostima kada je za neko područje proglašena elementarna nepogoda, prilikom izvođenja šumarskog rada doznake stabala kada se ne provodi odabir stabala za sječu (vjetroizvale), već se provodi izmjera i obilježba stradale drvne mase, a sve u svrhu otklanjanja i sanacije šteta na šumama u vlasništvu Republike Hrvatske i šumama šumoposjednika uzrokovanih elementarnom nepogodom, evidentirana drvna masa od dana proglašenja elementarne nepogode do dovršetka evidentiranja, neće se izvoditeljima šumarskih radova ubrajati u realiziranu drvnu masu u smislu točke 8. Priloga ovoga Pravilnika.«

Članak 2.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/18-01/14
 Urbroj: 525-11/1061-18-1
 Zagreb. 16. ožujka 2018.

Ministar poljoprivrede
 Tomislav Tolušić dipl. iur., v. r.
### NN 30/2018 (30.3.2018.), Odluka o isplati materijalnih prava i drugih naknada za zaposlenike u djelatnosti socijalne skrbi

Vlada Republike Hrvatske

608

Na temelju članka 8. Zakona o Vladi Republike Hrvatske (»Narodne novine«, br. 150/11, 119/14 i 93/16) i članka 3. Zakona o plaćama u javnim službama (»Narodne novine«, br. 27/01 i 39/09), Vlada Republike Hrvatske je na sjednici održanoj 29. ožujka 2018. godine donijela

ODLUKU

O ISPLATI MATERIJALNIH PRAVA I DRUGIH NAKNADA ZA ZAPOSLENIKE U DJELATNOSTI SOCIJALNE SKRBI

I.

Materijalna prava i druge naknade ugovorene Kolektivnim ugovorom za djelatnost socijalne skrbi (»Narodne novine«, broj 32/17) isplatit će se za mjesec ožujak i travanj 2018. godine, u visini i na način na koji su ugovoreni.

II.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/18-04/66
 Urbroj: 50301-25/27-18-2
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 30/2018 (30.3.2018.), Odluka o isplati materijalnih prava i drugih naknada za zaposlenike u ustanovama kulture

VLADA REPUBLIKE HRVATSKE

609

Na temelju članka 8. Zakona o Vladi Republike Hrvatske (»Narodne novine«, br. 150/11, 119/14 i 93/16) i članka 3. Zakona o plaćama u javnim službama (»Narodne novine«, br. 27/01 i 39/09), Vlada Republike Hrvatske je na sjednici održanoj 29. ožujka 2018. godine donijela

ODLUKU

O ISPLATI MATERIJALNIH PRAVA I DRUGIH NAKNADA ZA ZAPOSLENIKE U USTANOVAMA KULTURE

I.

Materijalna prava i druge naknade ugovorene Granskim kolektivnim ugovorom za zaposlenike u ustanovama kulture koje se financiraju iz državnog proračuna (»Narodne novine«, broj 46/17) isplatit će se za mjesec ožujak 2018. godine, u visini i na način na koji su ugovoreni.

II.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/18-04/79
 Urbroj: 50301-27/12-18-2
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 30/2018 (30.3.2018.), Pravilnik o izmjenama Pravilnika o uvjetima, kriterijima i načinu dodjele potpore u okviru mjere »Produktivna ulaganja u akvakulturu«

MINISTARSTVO POLJOPRIVREDE

616

Na temelju članka 55. stavka 6. Zakona o morskom ribarstvu (»Narodne novine«, broj 62/2017) i članka 28. stavka 6. Zakona o akvakulturi (»Narodne novine«, broj 130/2017), ministar poljoprivrede donosi

PRAVILNIK

O IZMJENAMA PRAVILNIKA O UVJETIMA, KRITERIJIMA I NAČINU DODJELE POTPORE U OKVIRU MJERE »PRODUKTIVNA ULAGANJA U AKVAKULTURU«

Članak 1.

U Pravilniku o uvjetima, kriterijima i načinu dodjele potpore u okviru mjere »Produktivna ulaganja u akvakulturu« (»Narodne novine«, broj 22/2016, 108/2016 i 103/2017), u članku 18. stavku 2. riječi: »1. travnja 2018. godine« zamjenjuju se riječima: »30. rujna 2018. godine«.

Članak 2.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 324-01/16-01/277
 Urbroj: 525-13/1081-18-16
 Zagreb, 26. ožujka 2018.

Ministar poljoprivrede
 Tomislav Tolušić, dipl. iur., v. r.
### NN 30/2018 (30.3.2018.), Pravilnik o izmjeni Pravilnika o ribolovnim mogućnostima u gospodarskom ribolovu na moru okružujućom mrežom plivaricom – srdelarom

MINISTARSTVO POLJOPRIVREDE

615

Na temelju članka 12. stavaka 1., 7. i 8. Zakona o morskom ribarstvu (»Narodne novine«, br. 62/17.), a u skladu s Uredbom Vijeća (EU) 2017/127 od 20. siječnja 2017. o utvrđivanju ribolovnih mogućnosti za 2017. za određene riblje stokove i skupine ribljih stokova koje se primjenjuju u vodama Unije te za ribarska plovila Unije u određenim vodama izvan Unije (SL L 24, 28. 1. 2017.) ministar poljoprivrede donosi

PRAVILNIK

O IZMJENI PRAVILNIKA O RIBOLOVNIM MOGUĆNOSTIMA U GOSPODARSKOM RIBOLOVU NA MORU OKRUŽUJUĆOM MREŽOM PLIVARICOM – SRDELAROM

Članak 1.

U Pravilniku o ribolovnim mogućnostima u gospodarskom ribolovu na moru okružujućom mrežom plivaricom – srdelarom (»Narodne novine«, br. 71/17., 94/17. i 127/17.) u članku 9. stavku 1. riječi: »do 31. ožujka« zamjenjuju se riječima: »do 31. prosinca«».

Članak 2.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-02/17-01/33

Urbroj: 525-13/1282-18-7

Zagreb, 26. ožujka 2018.

Ministar poljoprivrede
 Tomislav Tolušić, dipl. iur., v. r.
### NN 31/2018 (4.4.2018.), Rješenje o ispravku Odluke klasa: UP/I-612-12/17-02/0008, urbroj: 567-06-18-09 od 26. ožujka 2018.

Agencija za elektroničke medije

632

Na temelju odredbe članka 104. Zakona o općem upravnom postupku (»Narodne novine« broj 47/09), daje se

RJEŠENJE

O ISPRAVKU ODLUKE

I. Ispravlja se Odluka Vijeća za elektroničke medije od 14. ožujka 2018., klasa: UP/I-612-12/17-02/0008, urbroj: 567-06-18-05, točka I. tako da točka I. sada glasi:

»Nakon provedenog postupka nadmetanja sukladno Obavijesti o namjeri davanja koncesija za obavljanje djelatnosti pružanja medijskih usluga televizije br. 8/17 za područje – dio Dubrovačko-neretvanske županije (Digitalna regija D9); MUX D, objavljene temeljem Odluke Vijeća za elektroničke medije od 29. prosinca 2017., kao najpovoljniji ponuditelj odabrano je trgovačko društvo TELE-5 d.o.o., Masarykov put 3c, Dubrovnik, OIB: 88361916371 te mu se daje koncesija za obavljanje djelatnosti pružanja medijske usluge televizije na predmetnom području.«

II. U ostalom dijelu Odluka ostaje nepromijenjena.

III. Ovlašćuje se ravnatelj Agencije za elektroničke medije da temeljem ove odluke donese ispravljeni prijepis odluke od 14. ožujka 2018.

IV. Ova odluka stupa na snagu danom donošenja.

Obrazloženje

Pregledom dokumentacije u ovome predmetu utvrđeno je kako je u točki I. predmetne odluke pogreškom navedeno krivo ime digitalne regije, tj. umjesto Digitalne regije D9 pogreškom je navedenom Digitalna regija D6.

Na temelju navedenog utvrđeno je kako je zbog pogreške navedeno krivo ime digitalne regije te je zbog toga odlučeno kao u izreci.

UPUTA O PRAVNOM LIJEKU

Protiv ove odluke nije dopuštena žalba: ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/17-02/0008
 Urbroj: 567-06-18-09
 Zagreb, 26. ožujka 2018.

Predsjednik Vijeća
 Ravnatelj Agencije
 Damir Hajduk, v r.
### NN 31/2018 (4.4.2018.), Odluka o razrješenju savjetnika Predsjednice Republike Hrvatske za gospodarstvo

PREDSJEDNICA REPUBLIKE HRVATSKE

624

Na temelju odredbe članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske) te članka 4. Odluke o Uredu predsjednice Republike Hrvatske (»Narodne novine«, broj 20/15, 81/16 i 116/16), donosim

ODLUKU

O RAZRJEŠENJU SAVJETNIKA PREDSJEDNICE REPUBLIKE HRVATSKE ZA GOSPODARSTVO

MARKO JURČIĆ razrješuje se dužnosti savjetnika Predsjednice Republike Hrvatske za gospodarstvo radi odlaska na novu dužnost.

Ova Odluka stupa na snagu 31. ožujka 2018. godine.

Klasa: 080-02/18-01/02
 Urbroj: 71-06-01/1-18-2
 Zagreb, 26. ožujka 2018.

Predsjednica
 Republike Hrvatske
 Kolinda Grabar-Kitarović, v. r.
### NN 31/2018 (4.4.2018.), Odluka o imenovanju posebnog savjetnika Predsjednice Republike Hrvatske za gospodarstvo

PREDSJEDNICA REPUBLIKE HRVATSKE

625

Na temelju odredbe članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske) i članka 6. Odluke o Uredu predsjednice Republike Hrvatske (»Narodne novine«, broj 20/15, 81/16 i 116/16), donosim

ODLUKU

O IMENOVANJU POSEBNOG SAVJETNIKA PREDSJEDNICE REPUBLIKE HRVATSKE ZA GOSPODARSTVO

MARKO JURČIĆ imenuje se posebnim savjetnikom Predsjednice Republike Hrvatske za gospodarstvo.

Ova Odluka stupa na snagu 1. travnja 2018. godine.

Klasa: 080-02/18-01/03
 Urbroj: 71-06-01/1-18-1
 Zagreb, 26. ožujka 2018.

Predsjednica
 Republike Hrvatske
 Kolinda Grabar-Kitarović, v. r.
### NN 31/2018 (4.4.2018.), Odluka o dopunama Odluke o osnivanju Vijeća za gospodarska pitanja Predsjednice Republike Hrvatske

PREDSJEDNICA REPUBLIKE HRVATSKE

626

Na temelju odredbe članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske) i članka 7. stavka 3. Odluke o Uredu predsjednice Republike Hrvatske (»Narodne novine«, broj 20/15, 81/16 i 116/16), donosim

ODLUKU

O DOPUNAMA ODLUKE O OSNIVANJU VIJEĆA ZA GOSPODARSKA PITANJA PREDSJEDNICE REPUBLIKE HRVATSKE

I.

U Odluci o osnivanju Vijeća za gospodarska pitanja Predsjednice Republike Hrvatske (»Narodne novine«, broj 64/15, 43/16, 38/17, 130/17 i 19/18) u točki II. ispred riječi: »savjetnika« dodaje se riječ: »posebni«.

II.

U točki V. Odluke ispred riječi: »savjetnika« dodaje se riječ: »posebnog«.

III.

Ova Odluka stupa na snagu 1. travnja 2018. godine.

Klasa: 020-03/18-03/02
 Urbroj: 71-06-01/1-18-1
 Zagreb, 26. ožujka 2018.

Predsjednica
 Republike Hrvatske
 Kolinda Grabar-Kitarović, v. r.
### NN 32/2018 (6.4.2018.), Rješenje o imenovanju pomoćnika ministra državne imovine

VLADA REPUBLIKE HRVATSKE

636

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16) i članka 41. stavka 3. Zakona o sustavu državne uprave (»Narodne novine«, br. 150/11, 12/13 – Odluka Ustavnog suda Republike Hrvatske, 93/16 i 104/16), Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O IMENOVANJU POMOĆNIKA MINISTRA DRŽAVNE IMOVINE

Imenuje se LEON ŽULJ pomoćnikom ministra državne imovine.

Klasa: UP/I 080-02/18-01/23
 Urbroj: 50301-15/07-18-02
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o imenovanju glavnog tajnika Središnjeg državnog ureda za razvoj digitalnog društva

VLADA REPUBLIKE HRVATSKE

637

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16), članka 47. stavka 3. Zakona o sustavu državne uprave (»Narodne novine«, br. 150/11, 12/13 – Odluka Ustavnog suda Republike Hrvatske, 93/16 i 104/16) i članka 74.a stavka 1. Zakona o državnim službenicima (»Narodne novine«, br. 92/05, 107/07, 27/08, 34/11, 49/11, 150/11, 34/12, 49/12 – pročišćeni tekst, 37/13, 38/13, 138/15 – Odluka Ustavnog suda Republike Hrvatske i 61/17), Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O IMENOVANJU GLAVNOG TAJNIKA SREDIŠNJEG DRŽAVNOG UREDA ZA RAZVOJ DIGITALNOG DRUŠTVA

Imenuje se RENATO COBAL glavnim tajnikom Središnjeg državnog ureda za razvoj digitalnog društva, s danom 1. travnja 2018. godine, na razdoblje od četiri godine.

Klasa: UP/I 080-02/18-01/24
 Urbroj: 50301-15/28-18-02
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o razrješenju dijela članova Središnje koordinacije za nadzor i zaštitu prava i interesa Republike Hrvatske na moru

VLADA REPUBLIKE HRVATSKE

638

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16), članka 8. stavka 3. Zakona o Obalnoj straži Republike Hrvatske (»Narodne novine«, broj 109/07) i članka 2. stavka 1. Uredbe o organizaciji i načinu rada Središnje koordinacije, Stručnog tijela i područnih jedinica koordinacije tijela nadležnih za nadzor i zaštitu prava i interesa Republike Hrvatske na moru (»Narodne novine«, broj 77/08), Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O RAZRJEŠENJU DIJELA ČLANOVA SREDIŠNJE KOORDINACIJE ZA NADZOR I ZAŠTITU PRAVA I INTERESA REPUBLIKE HRVATSKE NA MORU

Razrješuju se dužnosti članovi Središnje koordinacije za nadzor i zaštitu prava i interesa Republike Hrvatske na moru:

– DARIO MATANOVIĆ

– MARKO SRDAREVIĆ

– kontraadmiral PREDRAG STIPANOVIĆ

– komodor IVO RAFFANELLI.

Klasa: 080-02/18-02/23
 Urbroj: 50301-15/07-18-02
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o imenovanju dijela članova Središnje koordinacije za nadzor i zaštitu prava i interesa Republike Hrvatske na moru

VLADA REPUBLIKE HRVATSKE

639

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16), članka 8. stavka 3. Zakona o Obalnoj straži Republike Hrvatske (»Narodne novine«, broj 109/07) i članka 2. stavka 1. Uredbe o organizaciji i načinu rada Središnje koordinacije, Stručnog tijela i područnih jedinica koordinacije tijela nadležnih za nadzor i zaštitu prava i interesa Republike Hrvatske na moru (»Narodne novine«, broj 77/08), Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O IMENOVANJU DIJELA ČLANOVA SREDIŠNJE KOORDINACIJE ZA NADZOR I ZAŠTITU PRAVA I INTERESA REPUBLIKE HRVATSKE NA MORU

Za članove Središnje koordinacije za nadzor i zaštitu prava i interesa Republike Hrvatske na moru, imenuju se:

– ELIZABETA KOS, predstavnica ministarstva nadležnog za zaštitu okoliša

– NIKOLA MILINA, glavni ravnatelj policije, po položaju

– komodor IVO RAFFANELLI, zapovjednik Hrvatske ratne mornarice, po položaju

– kapetan bojnog broda MILAN BLAŽEVIĆ, zapovjednik Obalne straže Republike Hrvatske, po položaju.

Klasa: 080-02/18-01/38
 Urbroj: 50301-15/07-18-02
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o razrješenju predsjedavajućeg Stručnog tijela Središnje koordinacije za nadzor i zaštitu prava i interesa Republike Hrvatske na moru

VLADA REPUBLIKE HRVATSKE

640

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16) i članka 5. Uredbe o organizaciji i načinu rada Središnje koordinacije, Stručnog tijela i područnih jedinica koordinacije tijela nadležnih za nadzor i zaštitu prava i interesa Republike Hrvatske na moru (»Narodne novine«, broj 77/08), Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O RAZRJEŠENJU PREDSJEDAVAJUĆEG STRUČNOG TIJELA SREDIŠNJE KOORDINACIJE ZA NADZOR I ZAŠTITU PRAVA I INTERESA REPUBLIKE HRVATSKE NA MORU

Razrješuje se komodor IVO RAFFANELLI dužnosti predsjedavajućeg Stručnog tijela Središnje koordinacije za nadzor i zaštitu prava i interesa Republike Hrvatske na moru.

Klasa: 080-02/18-02/24
 Urbroj: 50301-15/07-18-02
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o imenovanju predsjedavajućeg Stručnog tijela Središnje koordinacije za nadzor i zaštitu prava i interesa Republike Hrvatske na moru

VLADA REPUBLIKE HRVATSKE

641

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16) i članka 5. Uredbe o organizaciji i načinu rada Središnje koordinacije, Stručnog tijela i područnih jedinica koordinacije tijela nadležnih za nadzor i zaštitu prava i interesa Republike Hrvatske na moru (»Narodne novine«, broj 77/08), Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O IMENOVANJU PREDSJEDAVAJUĆEG STRUČNOG TIJELA SREDIŠNJE KOORDINACIJE ZA NADZOR I ZAŠTITU PRAVA I INTERESA REPUBLIKE HRVATSKE NA MORU

Imenuje se kapetan bojnog broda MILAN BLAŽEVIĆ, zapovjednik Obalne straže Republike Hrvatske, predsjedavajućim Stručnog tijela Središnje koordinacije za nadzor i zaštitu prava i interesa Republike Hrvatske na moru, po položaju.

Klasa: 080-02/18-01/40
 Urbroj: 50301-15/07-18-02
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o razrješenju člana Povjerenstva za suzbijanje zlouporabe droga

VLADA REPUBLIKE HRVATSKE

642

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16) i točke III. Odluke o osnivanju Povjerenstva za suzbijanje zlouporabe droga, klase: 022-03/16-04/332, urbroja: 50301-25/12-16-2, od 1. prosinca 2016. godine, Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O RAZRJEŠENJU ČLANA POVJERENSTVA ZA SUZBIJANJE ZLOUPORABE DROGA

Razrješuje se dr. sc. MARIN STRMOTA dužnosti člana Povjerenstva za suzbijanje zlouporabe droga, na koju je imenovan kao predstavnik Ministarstva za demografiju, obitelj, mlade i socijalnu politiku.

Klasa: 080-02/18-02/25
 Urbroj: 50301-15/07-18-02
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o imenovanju člana Povjerenstva za suzbijanje zlouporabe droga

VLADA REPUBLIKE HRVATSKE

643

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16) i točke III. Odluke o osnivanju Povjerenstva za suzbijanje zlouporabe droga, klase: 022-03/16-04/332, urbroja: 50301-25/12-16-2, od 1. prosinca 2016. godine, Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O IMENOVANJU ČLANA POVJERENSTVA ZA SUZBIJANJE ZLOUPORABE DROGA

Imenuje se IVICA BOŠNJAK članom Povjerenstva za suzbijanje zlouporabe droga, kao predstavnik Ministarstva za demografiju, obitelj, mlade i socijalnu politiku.

Klasa: 080-02/18-01/41
 Urbroj: 50301-15/07-18-02
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o razrješenju predsjednice i članova Povjerenstva za rješavanje o žalbama prema Zakonu o biljnom zdravstvu

VLADA REPUBLIKE HRVATSKE

644

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16) i članka 54. stavka 5. Zakona o biljnom zdravstvu (»Narodne novine«, br. 75/05, 25/09 i 55/11), Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O RAZRJEŠENJU PREDSJEDNICE I ČLANOVA POVJERENSTVA ZA RJEŠAVANJE O ŽALBAMA PREMA ZAKONU O BILJNOM ZDRAVSTVU

1. Razrješuje se DUBRAVKA KUNAC dužnosti predsjednice Povjerenstva za rješavanje o žalbama prema Zakonu o biljnom zdravstvu.

2. Razrješuju se dužnosti članovi Povjerenstva za rješavanje o žalbama prema Zakonu o biljnom zdravstvu:

– ROBERT SMOLEC

– MARINA ŠARČEVIĆ.

Klasa: 080-02/18-02/13
 Urbroj: 50301-15/07-18-03
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Rješenje o imenovanju predsjednika i članova Povjerenstva za rješavanje o žalbama prema Zakonu o biljnom zdravstvu

VLADA REPUBLIKE HRVATSKE

645

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14 i 93/16) i članka 54. stavka 5. Zakona o biljnom zdravstvu (»Narodne novine«, br. 75/05, 25/09 i 55/11), Vlada Republike Hrvatske je na sjednici održanoj 29. ožujka 2018. godine donijela

RJEŠENJE

O IMENOVANJU PREDSJEDNIKA I ČLANOVA POVJERENSTVA ZA RJEŠAVANJE O ŽALBAMA PREMA ZAKONU O BILJNOM ZDRAVSTVU

1. Imenuje se ROBERT SMOLEC predsjednikom Povjerenstva za rješavanje o žalbama prema Zakonu o biljnom zdravstvu.

2. Za članove Povjerenstva za rješavanje o žalbama prema Zakonu o biljnom zdravstvu, imenuju se:

– MARINA ŠARČEVIĆ

– mr. sc. KRISTIAN RACK.

Klasa: 080-02/18-01/22

Urbroj: 50301-15/07-18-03
 Zagreb, 29. ožujka 2018.

Predsjednik
 mr. sc. Andrej Plenković, v. r.
### NN 32/2018 (6.4.2018.), Odluka o osnivanju Povjerenstva za žalbe povodom prigovora savjesti i imenovanju predsjednice i članova Povjerenstva

Vlada Republike Hrvatske

634

Na temelju članka 31. stavka 2. Zakona o Vladi Republike Hrvat­ske (»Narodne novine«, br. 150/11, 119/14 i 93/16) i članka 16. stavka 1. Zakona o civilnoj službi (»Narodne novine«, broj 25/03), Vlada Republike Hrvatske je na sjednici održanoj 5. travnja 2018. godine donijela

ODLUKU

O OSNIVANJU POVJERENSTVA ZA ŽALBE POVODOM PRIGOVORA SAVJESTI I IMENOVANJU PREDSJEDNICE I ČLANOVA POVJERENSTVA

I.

Osniva se Povjerenstvo za žalbe povodom prigovora savjesti koje rješava o žalbi na rješenje Povjerenstva za civilnu službu.

II.

U Povjerenstvo iz točke I. ove Odluke imenuju se:

1. Dijana Matić, predsjednica

2. Ivan Matić, zamjenik predsjednice

3. Marijan Gašparac, član

4. Vladimir Šomen, zamjenik člana

5. Gordan Bosanac, član

6. Miren Špek, zamjenik člana.

III.

Povjerenstvo za žalbe (u daljnjem tekstu: Povjerenstvo) imenuje se na vrijeme od četiri godine.

IV.

Povjerenstvo radi u vijećima koja čine predsjednica ili zamjenik predsjednice Povjerenstva i dva člana ili zamjenika člana Povjerenstva.

Članovi Povjerenstva nemaju pravo na novčanu naknadu za rad u Povjerenstvu.

V.

Stručne, administrativne i tehničke poslove potrebne za rad Povjerenstva obavlja Ministarstvo za demografiju, obitelj, mlade i socijalnu politiku.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/18-04/47
 Urbroj: 50301-25/27-18-4
 Zagreb, 5. travnja 2018.

Predsjednik
 mr. sc. Andrej Plenković, v. r.
### NN 34/2018 (11.4.2018.), Pravilnik o izmjeni Pravilnika o ovlastima, obvezama i načinu rada liječničkih povjerenstava Hrvatskog zavoda za zdravstveno osiguranje

Hrvatski zavod za zdravstveno osiguranje

663

Na osnovi odredbe članka 127. stavka 3. Zakona o obveznom zdravstvenom osiguranju (»Narodne novine«, broj 80/13. i 137/13.) i članka 26. točke 20. Statuta Hrvatskog zavoda za zdravstveno osiguranje (»Narodne novine«, broj 18/09., 33/10., 8/11., 18/13., 1/14. i 83/15.) Upravno vijeće Hrvatskog zavoda za zdravstveno osiguranje na 17. sjednici održanoj 20. prosinca 2017. godine, uz suglasnost ministra nadležnog za zdravstvo, donijelo je

PRAVILNIK

O IZMJENI PRAVILNIKA O OVLASTIMA, OBVEZAMA I NAČINU RADA LIJEČNIČKIH POVJERENSTAVA HRVATSKOG ZAVODA ZA ZDRAVSTVENO OSIGURANJE

Članak 1.

U Pravilniku o ovlastima, obvezama i načinu rada liječničkih povjerenstava Hrvatskog zavoda za zdravstveno osiguranje (»Narodne novine«, br. 8/15, 17/15, 41/15 i 104/17) tiskanica »UPUTNICA broj \_\_ LIJEČNIČKOM POVJERENSTVU« zamjenjuje se novom tiskanicom »UPUTNICA broj \_\_ LIJEČNIČKOM POVJERENSTVU« koja se nalazi u privitku ovoga Pravilnika i čini njegov sastavni dio.

Članak 2.

Ovaj Pravilnik stupa na snagu dan nakon objave u »Narodnim novinama«.

Klasa: 025-04/17-01/245

Urbroj: 338-01-01-17-01

Zagreb, 20. prosinca 2017.

Predsjednik
 Upravnog vijeća Hrvatskog zavoda
 za zdravstveno osiguranje
 prof. dr. sc. Drago Prgomet, dr. med. spec., v. r.

![](/files/_web/sluzbeni-dio/2018/130073/images/2811.jpg)

![](/files/_web/sluzbeni-dio/2018/130073/images/2803.jpg)
### NN 34/2018 (11.4.2018.), Pravilnik o izmjenama Pravilnika o pravima, uvjetima i načinu korištenja prekogranične zdravstvene zaštite

HRVATSKI ZAVOD ZA ZDRAVSTVENO OSIGURANJE

664

Na osnovi članka 26. stavka 4. i članka 79. stavka 5. Zakona o obveznom zdravstvenom osiguranju (»Narodne novine«, broj 80/13. i 137/13.), članka 26. točke 9. i 16. Statuta Hrvatskog zavoda za zdravstveno osiguranje (»Narodne novine«, broj 18/09., 33/10., 8/11., 18/13., 1/14. i 83/15.), Upravno vijeće Hrvatskog zavoda za zdravstveno osiguranje na 17. sjednici održanoj 20. prosinca 2017. godine, uz suglasnost ministra nadležnog za zdravstvo, donijelo je

PRAVILNIK

O IZMJENAMA PRAVILNIKA O PRAVIMA, UVJETIMA I NAČINU KORIŠTENJA PREKOGRANIČNE ZDRAVSTVENE ZAŠTITE

Članak 1.

U Pravilniku o pravima, uvjetima i načinu korištenja prekogranične zdravstvene zaštite (»Narodne novine«, br. 160/13, 11/15, 16/15 i 113/16) tiskanica »Zahtjev i prijedlog za upućivanje na liječenje u inozemstvo« zamjenjuje se novom tiskanicom »Zahtjev i prijedlog za upućivanje na liječenje u inozemstvo« koja se nalazi u privitku ovoga Pravilnika i čini njegov sastavni dio.

Članak 2.

Ovaj Pravilnik stupa na snagu dan nakon objave u »Narodnim novinama«.

Klasa: 025-04/17-01/246

Urbroj: 338-01-01-17-01

Zagreb, 20. prosinca 2017.

Predsjednik
 Upravnog vijeća Hrvatskog zavoda za zdravstveno osiguranje
 prof. dr. sc. Drago Prgomet, dr. med. spec., v. r.

![](/files/_web/sluzbeni-dio/2018/130073/images/2838.jpg)

![](/files/_web/sluzbeni-dio/2018/130073/images/2829.jpg)
### NN 34/2018 (11.4.2018.), Pravilnik o izmjeni Pravilnika o službenoj iskaznici i znački inspektora zaštite prirode

Ministarstvo zaštite okoliša i energetike

658

Na temelju članka 213. stavka 3. Zakona o zaštiti prirode (»Narodne novine«, br. 80/13), ministar zaštite okoliša i energetike, donosi

PRAVILNIK

O IZMJENI PRAVILNIKA O SLUŽBENOJ ISKAZNICI I ZNAČKI INSPEKTORA ZAŠTITE PRIRODE

Članak 1.

(1) U cijelom tekstu Pravilnika o službenoj iskaznici i znački inspektora zaštite prirode (»Narodne novine«, broj 90/14) riječi »Ministarstvo zaštite okoliša i prirode« zamjenjuju se riječima »središnjem tijelu državne uprave nadležnom za zaštitu prirode« u odgovarajućem padežu.

(2) U članku 3. podstavku 1. i Prilogu I. Pravilnika o službenoj iskaznici i znački inspektora zaštite prirode (»Narodne novine«, broj 90/14) riječi »Ministarstvo zaštite okoliša i prirode«, zamjenjuju se riječima »Ministarstvo zaštite okoliša i energetike«.

Članak 2.

(1) Iskaznice izdane na temelju Pravilnika o službenoj iskaznici i znački inspektora zaštite prirode (»Narodne novine«, broj 90/14) zamijenit će se iskaznicama izdanim u skladu s ovim Pravilnikom u roku 60 dana od dana njegova stupanja na snagu.

(2) Inspektor zaštite prirode je dužan odmah po primitku iskaz­nice izdane na temelju ovoga Pravilnika, vratiti dosadašnju iskaz­nicu osobi koja u Ministarstvu vodi upisnik o izdanim i vraćenim iskaznicama i značkama inspektora zaštite prirode.

(3) Iskaznice izdane sukladno Pravilniku o službenoj iskaznici i znački inspektora zaštite prirode (»Narodne novine«, broj 90/14) vrijede do izdavanja iskaznica izdanih u skladu s ovim Pravilnikom.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/17-01/90
 Urbroj: 517-01-18-6
 Zagreb, 12. ožujka 2018.

Ministar
 dr. sc. Tomislav Ćorić, v. r.
### NN 34/2018 (11.4.2018.), Pravilnik o izmjeni Pravilnika o službenoj iskaznici i znaku (znački) inspektora zaštite okoliša

MINISTARSTVO ZAŠTITE OKOLIŠA I ENERGETIKE

659

Na temelju članka 226. stavka 3. Zakona o zaštiti okoliša (»Narodne novine«, br. 80/13, 153/13 – Zakon o gradnji i 78/15), ministar zaštite okoliša i energetike, donosi

PRAVILNIK

O IZMJENI PRAVILNIKA O SLUŽBENOJ ISKAZNICI I ZNAKU (ZNAČKI) INSPEKTORA ZAŠTITE OKOLIŠA

Članak 1.

(1) U cijelom tekstu Pravilnika o službenoj iskaznici i znaku (znački) inspektora zaštite okoliša (»Narodne novine«, broj 156/14) riječi »Ministarstvo zaštite okoliša i prirode« zamjenjuju se riječima »ministarstvu nadležnom za zaštitu okoliša i prirode«, u odgovarajućem padežu.

(2) U članku 3. podstavku 1. i Prilogu I. Pravilnika o službenoj iskaznici i znaku (znački) inspektora zaštite okoliša (»Narodne novine«, broj 156/14) riječi »Ministarstvo zaštite okoliša i prirode«, zamjenjuju se riječima »Ministarstvo zaštite okoliša i energetike«.

Članak 2.

(1) Iskaznice izdane na temelju Pravilnika o službenoj iskaznici i znaku (znački) inspektora zaštite okoliša (»Narodne novine«, broj 156/14) zamijenit će se iskaznicama izdanim u skladu s ovim Pravilnikom u roku 60 dana od dana njegova stupanja na snagu.

(2) Inspektor zaštite okoliša je dužan odmah po primitku iskaznice izdane na temelju ovoga Pravilnika, vratiti dosadašnju iskaznicu osobi koja u Ministarstvu vodi upisnik o izdanim i vraćenim iskaznicama i značkama inspektora zaštite okoliša.

(3) Iskaznice izdane sukladno Pravilniku o službenoj iskaznici i znaku (znački) inspektora zaštite okoliša (»Narodne novine«, broj 156/14) vrijede do izdavanja iskaznica izdanih u skladu s ovim Pravilnikom.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/17-01/90
 Urbroj: 517-01-18-7
 Zagreb, 12. veljače 2018.

Ministar
 dr. sc. Tomislav Ćorić, v. r.
### NN 34/2018 (11.4.2018.), Odluka o izmjenama Odluke o gradskim porezima Grada Belog Manastira

Grad Beli Manastir

670

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17), članka 20. stavak 1. Zakona o lokalnim porezima (»Narodne novine«, broj: 115/16 i 101/17), te članka 49. stavak 1. točka 5. i članka 106. stavak 1. Statuta Grada Belog Manastira (»Službeni glasnik Grada Belog Manastira«, broj: 4/09, 6/09, 1/13 i 3/13 – pročišćeni tekst), Gradsko vijeće Grada Belog Manastira na 10. sjednici održanoj 28. ožujka 2018. godine donijelo je

ODLUKU

O IZMJENAMA ODLUKE O GRADSKIM POREZIMA GRADA BELOG MANASTIRA

Članak 1.

U Odluci o gradskim porezima Grada Belog Manastira (»Narodne novine«, broj: 65/17) u članku 1. stavak 1. točka 4. briše se.

Članak 2.

Članak 2. briše se.

Članak 3.

U članku 13. u stavku 1. iza riječi: »koristiti«, umjesto točke stavlja se zarez i dodaju riječi: »i kuće za odmor u dijelu koji služi za smještaj poljoprivrednih strojeva, oruđa i drugog pribora.«.

Članak 4.

Poglavlje V. »Porez na korištenje javnih površina« i članci od 15. do 19. brišu se.

Članak 5.

Poglavlje VI. »Porez na nekretnine« i članak 20. brišu se.

Članak 6.

U članku 21. u stavku 1. riječi: »i porez na korištenje javnih površina«, brišu se.

Članak 7.

Ova Odluka stupa na snagu osmoga dana od dana objave u »Narodnim novinama«, a objavit će se i u »Službenom glasniku Grada Belog Manastira«.

Klasa: 410-01/18-01/01
 Urbroj: 2100/01-01-01-18-1
 Beli Manastir, 28. ožujka 2018.

Predsjednik
 Gradskog vijeća
 Igor Franjić, v. r.
### NN 34/2018 (11.4.2018.), Rješenje o dodjeli naziva »Referentni centar Ministarstva zdravstva za fonijatriju« Klinici za bolesti uha, nosa i grla i kirurgiju glave i vrata Kliničkog bolničkog centra Zagreb

Ministarstvo zdravstva

660

Ministar zdravstva na temelju članka 112. stavka 2. Zakona o zdravstvenoj zaštiti (»Narodne novine« broj 150/08, 71/10, 139/10, 22/11, 84/11, 12/12, 35/12, 70/12, 82/13, 159/13, 22/14, 154/14, 70/16 i 131/17) na prijedlog Nacionalnog zdravstvenog vijeća Ministarstva zdravlja te temeljem odredbe članka 96. stavka 1. Zakona o općem upravnom postupku (»Narodne novine« broj 47/09), donosi

RJEŠENJE

1. Klinici za bolesti uha, nosa i grla i kirurgiju glave i vrata Kliničkog bolničkog centra Zagreb, verificira se i dodjeljuje naziv »Referentni centar Ministarstva zdravstva za fonijatriju« na vrijeme od pet godina.

2. Klinika za bolesti uha, nosa i grla i kirurgiju glave i vrata Kliničkog bolničkog centra Zagreb, dužna je do isteka pet godina od donošenja rješenja o dodjeli odnosno obnovi naziva podnijeti zahtjev za obnovu naziva »Referentni centar Ministarstva zdravstva za fonijatriju«.

3. »Referentni centar Ministarstva zdravstva za fonijatriju« Klinike za bolesti uha, nosa i grla i kirurgiju glave i vrata Kliničkog bolničkog centra Zagreb, obvezan je dostaviti izvješće o radu za protekle tri godine i plan rada za iduće dvogodišnje razdoblje najkasnije 60 dana nakon isteka tri godine, od dana donošenja ovog rješenja.

Klasa: UP/I-510-01/17-01/16
 Urbroj: 534-03-2-2/7-18-14
 Zagreb, 22. ožujka 2018.

Ministar
 prof. dr. sc. Milan Kujundžić, dr. med., v. r.
### NN 34/2018 (11.4.2018.), Rješenje o dodjeli naziva »Referentni centar Ministarstva zdravstva za metode psihosocijalne rehabilitacije« Klinici za psihijatriju Vrapče, Zagreb

MINISTARSTVO ZDRAVSTVA

661

Ministar zdravstva na temelju članka 112. stavka 2. Zakona o zdravstvenoj zaštiti (»Narodne novine« broj 150/08, 71/10, 139/10, 22/11, 84/11, 12/12, 35/12, 70/12, 82/13, 159/13, 22/14, 154/14, 70/16 i 131/17) na prijedlog Nacionalnog zdravstvenog vijeća Ministarstva zdravstva te temeljem odredbe članka 96. stavka 1. Zakona o općem upravnom postupku (»Narodne novine« broj 47/09), donosi

RJEŠENJE

1. Klinici za psihijatriju Vrapče, Zagreb, dodjeljuje se naziv »Referentni centar Ministarstva zdravstva za metode psihosocijalne rehabilitacije« na vrijeme od pet godina.

2. Klinika za psihijatriju Vrapče, Zagreb, dužna je do isteka pet godina od donošenja rješenja o dodjeli odnosno obnovi naziva podnijeti zahtjev za obnovu naziva »Referentni centar Ministarstva zdravstva za metode psihosocijalne rehabilitacije«.

3. »Referentni centar Ministarstva zdravstva za metode psihosocijalne rehabilitacije« Klinike za psihijatriju Vrapče, Zagreb, obvezan je dostaviti izvješće o radu za protekle tri godine i plan rada za iduće dvogodišnje razdoblje najkasnije 60 dana nakon isteka tri godine, od dana donošenja ovog rješenja.

Klasa: UP/I-510-01/17-01/14
 Urbroj: 534-03-2-2/7-18-20
 Zagreb, 22. ožujka 2018.

Ministar
 prof. dr. sc. Milan Kujundžić, dr. med., v. r.
### NN 34/2018 (11.4.2018.), Odluka o dodjeli odlikovanja Reda kneza Branimira s ogrlicom, za izniman doprinos međunarodnom priznanju Republike Hrvatske

PREDSJEDNICA REPUBLIKE HRVATSKE

654

Na temelju odredbe članka 98. stavka 1. podstavka 5. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 05/14 – Odluka Ustavnog suda Republike Hrvatske) i odredbe članka 2., 3. i 11. Zakona o odlikovanjima i priznanjima Republike Hrvatske (»Narodne novine«, broj 20/95, 57/06 i 141/06), donosim

ODLUKU

O DODJELI ODLIKOVANJA

Redom kneza Branimira s ogrlicom, za izniman doprinos međunarodnom priznanju Republike Hrvatske, te unaprjeđenju odnosa i razvitku uzajamne suradnje između Republike Hrvatske i Republike Austrije, odlikuju se

– dr. ERHARD BUSEK

– dr. JOSEF KRAINER (posthumno).

Klasa: 060-04/18-06/01
 Urbroj: 71-06-04/4-18-01
 Zagreb, 23. ožujka 2018.

Predsjednica
 Republike Hrvatske
 Kolinda Grabar-Kitarović, v. r.
### NN 34/2018 (11.4.2018.), Pravilnik o izmjenama i dopunama Pravilnika o jednostavnim i drugim građevinama i radovima

Ministarstvo graditeljstva i prostornoga uređenja

656

Na temelju članka 128. stavka 1. i članka 153. stavka 2. Zakona o gradnji (»Narodne novine«, broj 153/13 i 20/17) ministar graditeljstva i prostornoga uređenja donosi

PRAVILNIK

O IZMJENAMA I DOPUNAMA PRAVILNIKA O JEDNOSTAVNIM I DRUGIM GRAĐEVINAMA I RADOVIMA

Članak 1.

U Pravilniku o jednostavnim i drugim građevinama i radovima (»Narodne novine«, broj 112/17) u članku 2. stavku 1. točki 18. podtočki b riječi: »bez poda i instalacija« brišu se.

U točki 19. riječi: »1000 m²« zamjenjuju se riječima: »1500 m²«, a riječi: »1,5 m« riječima: »2,5 m«.

U stavku 2. točki 4. iza riječi: »tla« stavlja se zarez i dodaju se riječi: »a više od 4 m uz izjavu ovlaštenog inženjera građevinarstva da spomeničko, odnosno sakralno obilježje ispunjava temeljni zahtjev mehaničke otpornosti i stabilnosti«.

Članak 2.

Iza članka 3. dodaje se članak 3.a koji glasi:

»Članak 3.a

Građevine i radovi koji se prema odredbama članaka 2. i 3. ovoga Pravilnika mogu graditi, odnosno izvoditi u skladu s tipskim projektom za kojega je doneseno rješenje na temelju članka 77. Zakona o gradnji ili tehnička ocjena sukladno posebnom zakonu, mogu se, umjesto u skladu s tim projektom, odnosno ocjenom, graditi, odnosno izvoditi u skladu s glavnim projektom.«.

Članak 3.

U članku 4. dodaju se nove točke 22. i 23. koje glase:

»22. Parkiralište na građevnoj čestici postojeće građevine ili na drugom zemljištu s uređenim pristupom;

23. Samoposlužna autopraonica na građevnoj čestici trgovačkog centra;«.

Dosadašnje točke 22. i 23. postaju točke 24. i 25.

Članak 4.

U članku 5. točki 15. iza riječi: »elektromotornih vozila« stavlja se zarez i dodaju se riječi: »bez ili«.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 360-01/18-04/2
 Urbroj: 531-01-18-6
 Zagreb, 4. travnja 2018.

Ministar
 Predrag Štromar, v. r.
### NN 34/2018 (11.4.2018.), Pravilnik o izmjeni Pravilnika o lovostaju

Ministarstvo poljoprivrede

657

Na temelju članka 59. stavka 5. Zakona o lovstvu (»Narodne novine« br. 140/05, 75/09, 14/14, 21/16 – Odluka Ustavnog suda Republike Hrvatske, 41/16 – Odluka Ustavnog suda Republike Hrvatske, 67/16 – Odluka Ustavnog suda Republike Hrvatske i 62/17) i prethodnog mišljenja središnjeg tijela državne uprave nadležnog za poslove zaštite prirode ministar poljoprivrede donosi

PRAVILNIK

O IZMJENI PRAVILNIKA O LOVOSTAJU

Članak 1.

U Pravilniku o lovostaju (»Narodne novine« br. 67/10, 87/10, 97/13 i 44/17), u članku 4. točki A. KRUPNA DIVLJAČ riječi:

»svinja divlja (Sus scrofa L.)

krmača – od 1. veljače do 30. lipnja«

zamjenjuju se riječima:

»svinja divlja (Sus scrofa L.)

krmača – nema lovostaja, osim kad je visoko bređa ili dok vodi sitnu mladunčad«.

Članak 2.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/17-01/48
 Urbroj: 525-11/1032-18-5
 Zagreb, 21. ožujka 2018.

Ministar poljoprivrede
 Tomislav Tolušić, dipl. iur., v. r.